Europos Parlamento ir tarybos Reglamentas (EB) Nr. 2039/2000
2000 m. rugsėjo 28 d.
iš dalies keičiantis Reglamentą (EB) Nr. 2037/2000 dėl ozono sluoksnį ardančių medžiagų, siekiant nustatyti bazinius metus hidrochlorfluorangliavandenilių kvotoms paskirstyti
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 175 straipsnio 1 dalį,
atsižvelgdami į Ekonomikos ir socialinių reikalų komiteto nuomonę [1],
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos [2],
kadangi:
(1) 2000 m. birželio 29 d. Europos Parlamento ir Tarybos reglamente (EB) Nr. 2037/2000 dėl ozono sluoksnį ardančių medžiagų [3] 1996 m. laikomi baziniais metais hidrochlorfluorangliavandenilių (HCFA) kvotoms paskirstyti. Nuo 1996 m. iš esmės pasikeitė HCFA rinka importuotojų atžvilgiu, todėl palikus galioti 1996 m. daug importuotojų netektų savo importo kvotų. Kvotos paprastai turėtų būti paremtos naujausiais ir reprezentatyviausiais turimais, šiuo atveju 1999 m., skaičiais, todėl 1996 m. palikimas baziniais metais galėtų būti laikomas savavališku ir net galėtų pažeisti nediskriminavimo principus ir teisėtus lūkesčius.
(2) Todėl reikėtų atitinkamai iš dalies keisti Reglamentą (EB) Nr. 2037/2000,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2037/2000 4 straipsnio 3 dalies i punkto h papunktyje žodžiai "jo rinkos dalies 1996 m." keičiami žodžiais "1999 m. jam skirtos rinkos dalies".
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 28 d.